Milan Milišić

**Milan Milišić** (Dubrovnik, 6. srpnja 1941. - Dubrovnik, 5. listopada 1991.), bio je dubrovački  književnik i prevoditelj. Milišićev obimni i raznovrsni književni rad obuhvaća poeziju, eseje, putopise, dramska djela, roman i književne reportaže.

## Biografija
Školovao se u Dubrovniku i Beogradu, gdje je na Filološkom fakultetu završio studij svjetske književnosti. Završava fakultet 1967. i seli se u London, gdje živi do 1970.,kada se vraća u Dubrovnik. 1986. je bio gostujući predavač na Sveučilištu NYU (New York University), a 1990. kao Fullbrightov stipendista boravi 
na Sveučilištu Amherst (University of Massachusetts Amherst) u SAD-u.

Dubrovačko Kazalište Marin Držić je 1975. izvelo Milišićevu dramu "Lov na bljedolikog" u režiji Ivice Kunčevića. Uređivao je omladinski list "Laus" i časopis "Dubrovnik" i od 1987. radio kao kazališni dramaturg.

Prevodio je s engleskog jezika. Između ostalih preveo je Tolkienovo djelo Hobit (zajedno sa svojom prvom suprugom Mary Martin), pjesme Robert Frosta i neke od drama Harold Pintera.
Bio je član Društva hrvatskih književnika i hrvatskog Centra PEN-a.

1984. je dubrovački omladinski list Laus objavio Milišićev tekst “Život za slobodu” za koji ga je dubrovački SUBNOR  optužio za napad na tekovine socijalizma i NOR-a”. Milan Milišić je osuđen na godinu dana i šest mjeseci uvjetne zatvorske kazne.

1991. tijekom opsade Dubrovnika, kada je granata pala na njegov stan, Milan Milišić je poginuo. 
O njegovom životu, smrti i književnom djelu napisan je veći broj tekstova u Hrvatskoj, BiH i Srbiji. O Milišiću su pisali Tonko Maroević, Miljenko Jergović, Mario Kopić, Vojo Šindolić , Predrag Čudić, Ibrahim Hadžić, Mirjana Miočinović i mnogi drugi.

2011. Scenskim recitalom "Ljubičasti Stradun"  je dubrovački Studentski teatar Lero obilježio 70. godišnjicu rođenja i 20. godišnjicu smrti Milana Milišića. Istim povodom je u Art Radionici Lazareti održana  izložba novinarskog i publicističkog rada Milana Milišića. 
Iste godine je prvi put objavljen i Milišićev roman (nedovršeni) "Oficirova kći". 
2012. je Studentski teatar Lero na 63. Dubrovačkim ljetnim igarama premijerno prikazao predstavu "Mjesečina za Lady Macbeth" u režiji i dramatizaciji Davora Mojaša, a prema fragmentima iz književnih radova Milana Milišića.

## Bibliografija
**Za života je objavio**:

* Volele su me dve sestre, skupa (Vidici, Beograd, 1970)
* Koga nema (Prosveta, Beograd, 1972)
* Hobit (prijevod, 1975)
* Zgrad (Rad-Narodna knjiga-BIGZ, Beograd, 1977)
* Having a Good Time (Narodna knjiga, Beograd, 1981) 
* Mačka na smeću (BIGZ, Beograd, 1984) 
* Tumaralo (Dubrovnik, Dubrovnik, 1985) 
* Vrt bez dobi (KPZ, Dubrovnik, 1986) 
* Volile su me dvije sestre skupa (Svjetlost, Sarajevo, 1989).

**Posthumno je objavljeno**:
 
* Stains (Zagreb-Dubrovnik, 1993) 
* Treperenje (Hrvatska sveučilišna naklada, Zagreb, 1994) 
* Nastrana vrana (SIC, Beograd, 1995)
* Robert Frost, Izabrane pjesme (prijevod 1996)
* Stvaranje Dubrovnika (Bosanska knjiga, Sarajevo, 1996.) 
* Treperenje (Stubovi kulture, Beograd, 1997.) 
* Mrtvo zvono (Feral Tribune, Split, 1997.) 
* Otoci (Durieux, Zagreb, 1997.)
* Putopisi (Bosanska knjiga, Sarajevo, 1997.).
* Fleka, e (Meandar, Zagreb, 2001.)
* Hommage Milišiću, autor Jelena Trpković; et al (Beograd : LIR BG, 2005.)
* Dubrovačka zrcala (Geopoetika, Beograd, 2007.)
* Bog i Marin (Dom Marina Držića, Dubrovnik, 2008)
* Oficirova kći (Geopoetika, Beograd, 2011.)

## Vanjske veze

* M. Milišić: Lausarije, www.matica.hr 
*  M. Milišić: Hommage a Danilo Kiš, www.kis.org.rs
* M. Milišić: Danilo Kiš - moral i mrak, www.okf-cetinje.org 
* M. Milišić: Prinos razgovoru o samoizgnanstvu književnika, www.peščanik.net 
* Razgovor sa slikaricom Jelenom Trpković, suprugom Milana Milišića, www.peščanik.net

## Izvori